﻿  INOVAŢIA SOCIALĂ ÎN SERVICIILE DE SĂNĂTATE CRISTINA TOMESCU rticolul de faţă analizează modul de implicare al inovaţiei sociale în serviciile de sănătate. Inovaţia a fost folosită în A deceniile postbelice în creşterea calităţii serviciilor medicale prin inovarea managementului serviciilor şi filosofiei de politică publică sanitară. Însăşi apariţia statului bunăstării a reprezentat o inovaţie socială cu implicaţii profunde în oferirea de servicii sociale cetăţenilor europeni, incluzând şi serviciile de sănătate publică. Pe de altă parte, conceptul de „sănătate publică” a evoluat în timp la o abordare mai largă, care include elemente psiho- sociale şi de standard de viaţă, luarea în considerare a stilului de viaţă, având la bază o nouă viziune asupra stării de sănătate a populaţiei. Aceste noi filosofii de a privi problemele au generat moduri noi de inovare. Inovarea a fost implicată inclusiv în definirea tipurilor de sisteme de sănătate, care şi-au dovedit în timp viabilitatea. Inovarea sistemului românesc s-a remarcat prin combinarea între vechiul sistem dinainte de 1989 şi elemente noi care au iniţiat sisteme hibride, inovative, caracteristice ţărilor din fostul bloc sovietic. Cuvinte-cheie: inovaţie socială, servicii de sănătate, sisteme europene de sănătate publică, conceptul de sănătate publică, sistemul public de sănătate românesc. INTRODUCERE Inovaţia a fost implicată masiv, în deceniile postbelice, în statele dezvoltate, atât în ce priveşte cercetarea medicală şi descoperirea de noi tehnologii şi medicamente în domeniul sanitar, cât şi în creşterea calităţii serviciilor medicale, prin inovarea managementului serviciilor şi filosofiei de politică publică sanitară. Omenirea a făcut remarcabile progrese în secolul al XX-lea, foarte evidente pentru ţările dezvoltate, în privinţa dezvoltării economice şi a dezvoltării tehnologiei (inclusiv medicale), a descoperirii fără precedent de noi medicamente, a eradicării unor boli, înainte, mortale, a informării populaţiei cu privire la prevenţie/tratament, fapt ce a dus, pe parcursul deceniilor postbelice, la o creştere spectaculoasă a speranţei de viaţă şi a calităţii vieţii în ţările dezvoltate, cât şi la creşterea accesului la servicii medicale, a echităţii sociale. Apariţia statului bunăstării în perioada postebelică a reprezentat o inovaţie socială cu implicaţii profunde în oferirea de servicii sociale cetăţenilor europeni, Adresa de contact a autorului: Cristina Tomescu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: crisdobos@yahoo.com. CALITATEA VIEŢII, XX, nr. 1–2, 2009, p. 100–109 2 INOVAŢIA SOCIALĂ ÎN SERVICIILE DE SĂNĂTATE 101 incluzând şi serviciile de sănătate publică. Implicarea statului, masiv, ca principal furnizor de servicii de sănătate în ţările europene a însemnat adoptarea unei noi filosofii asupra bunăstării sociale şi a stării de sănătate a cetăţeanului. Accesul la serviciile de educaţie şi de sănătate a început să fie considerat un drept fundamental al individului. Accesul la serviciile de sănătate este statuat, în prezent, la nivel legislativ şi garantat în Carta drepturilor fundamentale ale Uniunii Europene, articolul 33: „oricine are dreptul la accesul la serviciile medicale preventive şi dreptul de a beneficia de tratament medical”. În materialul de faţă îmi propun o încercare de analiză a modului în care inovarea socială a fost implicată în serviciile de sănătate şi definirea sănătăţii în general, fără a epuiza subiectul, însă. Preocupările mele referitoare la implicaţiile inovaţiei în sfera serviciilor de sănătate sunt incipiente, astfel că dezbaterea problematicii cu colegii sociologi, şi nu numai, implicaţi în definirea şi descrierea conceptului de inovaţie socială am speranţa că îmi va cristaliza ideile. INOVAREA MODULUI DE A PRIVI STAREA DE SĂNĂTATE Conceptul de „sănătate publică” a evoluat, în timp, de la o preocupare, iniţială, de control strict al bolilor la o abordare mai largă, care include şi prevenţia şi luarea în considerare a stilului de viaţă, având la bază o nouă viziune asupra stării de sănătate a populaţiei. Organizaţia Mondială a Sănătăţii a definit sănătatea, în urmă cu 50 de ani, ca pe o situaţie de bunăstare completă: fizică, psihică şi socială şi nu doar ca absenţa bolii sau a handicapului. Această definire a fost un prim pas în schimbarea viziunii asupra sănătăţii populaţiei. Prin urmare, sănătatea unui om nu ar trebui să se rezume doar la o lipsă a bolii, ci la o stare de prosperitate atât fizică, cât şi mentală şi socială. Dezavantajul unei asemenea definiţii este, în primul rând, că se şterge limita clară dintre politicile adresate sănătăţii şi politicile sociale ale statului bunăstării. Pe de altă parte, definiţia pune şi probleme din punctul de vedere al aplicării practice. Aspectele negative ale sănătăţii, chiar şi în ţările bogate, rămân obiectul principal al intervenţiei serviciilor de sănătate (Vlădescu, 2004b). Definirea complexă a conceptului de sănătate a fost însuşită, totuşi, de toate sistemele medicale europene, ca filosofie, şi a fost urmată de pasul doi, recunoaşterea multiplilor factori care sunt implicaţi în asigurarea stării de sănătate a populaţiei, şi nu doar a serviciilor medicale. Din acest ultim punct de vedere, o examinare critică a influenţei serviciilor medicale asupra sănătăţii a apărut, în cursul anilor ’70 ca reacţie la incapacitatea medicinii ştiinţifice de a elimina epidemia bolilor netransmisibile, cronice, de genul bolilor cardio-vasculare şi cancerului. Astfel, în 1974, Lalonde a arătat că o serie întreagă de factori influenţează starea de sănătate a populaţiei, iar nu numai serviciile de sănătate sunt responsabile de aceasta. Astfel, dezvoltarea economică a societăţii, (standardul de viaţă al 102 CRISTINA TOMESCU 3 individului) are cea mai mare influenţă, de peste 50%, asupra sănătăţii acestuia; urmează materialul genetic moştenit, stilul de viaţă adoptat şi factorii de mediu (obiceiuri de alimentaţie, exerciţiu fizic, stres, condiţii de muncă, comportament de prevenire şi tratare a problemelor de sănătate, consumul de tutun, alcool, droguri etc.), nivelul de educaţie al individului şi, în cele din urmă, serviciile medicale intervin doar cu o pondere de 15–20%. Această viziune asupra sănătăţii a fost adoptată de ţările europene şi a stat la baza politicilor ulterioare, astfel încât poate fi considerată o inovare socială. O analiză pertinentă, făcută de factorii de decizie, a dimensiunilor sociale care corelează în modelul Lalonde ce este necesară acestora pentru a face previziuni pe termen lung de politică socială şi pentru a şti în ce punct trebuie acţionat pentru a se obţine rezultatele dorite în domeniul sanitar. Pe de altă parte, s-a conştientizat, treptat, impactul sănătăţii unei comunităţi asupra sănătăţii globale, odată cu accelerarea transportului în spaţiu. În epoca modernă, sănătatea unei comunităţi, a devenit mult mai vulnerabilă şi dependentă de sănătatea altor comunităţi datorită deschiderii graniţelor şi posibilităţilor de transport rapide către oricare colţ al lumii. Transportul oamenilor şi mărfurilor, cât şi migrarea intensificată reprezintă un risc care poate fi doar parţial controlat de către autorităţile sanitare, în ciuda eficienţei politicilor naţionale adoptate în domeniu. Prin urmare, problemele de dezvoltare şi sănătate ale unor societăţi mai puţin dezvoltate pot afecta, indirect, şi societăţile dezvoltate. Poluarea în creştere a mediului este, de exemplu, un astfel de tip de problemă cu impact global asupra sănătăţii şi dificil de rezolvat pe termen scurt. Aceste fapte au fost, treptat, definite ca tipuri de probleme şi s-a trecut la încercarea de rezolvare a lor, prin inovaţie. Au fost adoptate strategii comune de cooperare regională, între ţări, cu sprijinul unor organizaţii globale, precum Organizaţia Mondială a Sănătăţii, sau regionale, precum foruri ale Uniunii Europene, cu obiectivul de a găsi soluţii pentru ameliorarea problemelor globale sau comunitare de sănătate şi standard de viaţă. Apariţia în perioada postbelică a acestor instituţii precum Organizaţia Mondială a sănătăţii, instituţii care luptă pentru sănătatea comunităţilor globale, a fost o inovaţie socială cu impact larg. Naţiunile Unite au stabilit, spre exemplu, pentru perioada 1990–2015 un plan de acţiune pe plan mondial, pentru a îmbunătăţi indicatorii globali implicaţi în dezvoltarea socială. Printre obiective enumerăm: Obiectivul nr. 4: se referă la reducerea mortalităţii infantile la nivel global (ţinta este reducerea cu două treimi între 1990 şi 2015 a numărului de decese sub 5 ani). Obiectivul nr. 5: îmbunătăţirea sănătăţii mamelor (reducerea cu trei pătrimi între 1990 şi 2015 a ratei mortalităţii materne). Obiectivul nr. 6: combaterea HIV, a malariei şi a altor boli, precum tuberculoza, spre exemplu. Principalele cauze ale problemelor legate de starea de sănătate rezidă şi în problemele sistemelor sanitare. Se menţionează: – resursele limitate investite de unele guverne în asistenţa medicală şi insuficienţa resurselor pentru asistenţa primară; 4 INOVAŢIA SOCIALĂ ÎN SERVICIILE DE SĂNĂTATE 103 – inechitatea în oferta de servicii medicale (insuficienţa resurselor dedicate mamelor şi copiilor în mediul rural); – ineficienţa de organizare şi financiară în domeniul sanitar (programele specifice pentru diverse boli nu sunt integrate în sistemul general, într-un mod eficient). Principalele puncte nevralgice în care trebuie acţionat sunt alese în funcţie de obiectivele propuse. În cazul mortalităţii infantile: malnutriţia (starea de sănătate şi nutriţie a mamei înainte, şi în timpul sarcinii), boli parazitare sau infecţioase ale nou născutului, imunizarea, nevoia de vitamina A, fier, zinc, iod a copilului mic). În cazul mortalităţii materne se poate acţiona prin creşterea numărului de servicii de obstetrică de urgenţă, în regiunile unde nu există, răspândirea mai bună a informaţiilor de planning familial şi sănătatea reproducerii, creşterea numărului de naşteri asistate de o persoană cu pregătire medicală (medic, moaşă). În ceea ce priveşte stoparea răspândirii unor boli, precum TBC-ul care reprezintă o problemă pentru România, se recomandă strategia DOTS, ceea ce înseamnă, în traducere, urmarea tratamentului medicamentos sub strictă supraveghere (a medicului sau a unei persoane abilitate). INOVAREA MODULUI DE A ÎNGRIJI STAREA DE SĂNĂTATE Problema direcţiei de dezvoltare a serviciilor de sănătate într-un mod profitabil, eficient pentru o naţiune şi în sensul unei dezvoltări sociale durabile, este o temă dezbătută la nivelul tuturor sistemelor europene de sănătate. Fiecare sistem sanitar adoptat în Europa se dovedeşte a avea avantajele şi punctele sale slabe, o acoperire 100% a populaţiei cu servicii sanitare la un înalt nivel calitativ nefiind încă posibilă. Resursele necesare sănătăţii au început să ceară, pe parcursul timpului, un efort considerabil chiar şi în ţările dezvoltate, îngrijirea de calitate a sănătăţii fiind un consumator important de resurse al comunităţii. Speranţa de viaţă a crescut în Uniunea Europeană, deci şi ponderea populaţiei îmbătrânite (principalul consumator de servicii în totalul populaţiei), de asemenea, medicamentele şi tehnicile, intervenţiile de ultimă generaţie sunt costisitoare. Toate aceste presiuni fiscale fac ca şi ţările dezvoltate să îşi pună probleme asupra unor noi surse financiare, asupra unui management cât mai eficient al resurselor existente sau a unor modalităţi alternative de organizare a serviciilor (un mix între privat şi public). Fiecare dintre modelele europene a inovat într-o anumită direcţie, pentru a menţine sistemul funcţional. Conştientizarea impactului social al intercorelării politicilor publice a adus o nouă viziune asupra investirii resurselor şi a inovat politica în domeniul sanitar. Dezvoltarea economică rezolvă multe dintre problemele societăţilor sărace: aduce o îmbunătăţire a sănătăţii populaţiei şi a calităţii serviciilor de sănătate oferite. Pe de altă parte, experienţe de succes ale unor ţări au demonstrat că şi unele tipuri de politică socială, precum o strategie de investiţie în educaţie, în general, şi 104 CRISTINA TOMESCU 5 în educaţie pentru prevenţie şi comportament sănătos, în particular, duce pe termen lung la un impact pozitiv asupra sănătăţii populaţiei. Ţări care au făcut investiţii crescute în educaţie, aşa numiţii tigrii asiatici (Malaezia, Singapore etc.) au demonstrat, deja, prin indicatorii obţinuţi în decurs de 20 de ani de progrese în starea de sănătate a populaţiei, influenţa educaţiei asupra mortalităţii infantile şi materne, asupra îmbunătăţirii cunoştinţelor legate de igienă şi prevenţie. Se poate spune că, în cazul societăţilor mai sărace, există un cerc vicios între starea de sănătate şi resursele disponibile pentru investirea în sănătate, cerc care poate fi rupt printr-un efort bugetar accentuat de a investi în sănătate pe termen lung. O societate săracă este mai bolnavă decât una bogată şi ar avea nevoie de o investiţie în servicii medicale mai accentuată. Pe de altă parte, o societate săracă nu are resurse suficiente de a investi în sănătatea populaţiei ei, iar împărţirea puţinelor resurse o face să le centreze pe ceea ce decidenţii consideră urgent. În acelaşi timp, o societate bolnavă este mai puţin productivă, ceea ce este o stavilă în dezvoltarea economică şi impune costuri ridicate pentru tratare, costuri suportate tot de beneficiari, finalmente. O societate bolnavă poate costa bugetul mai mult, prin consecinţele pe termen lung, decât rezolvarea unor probleme de sănătate în punctele-ţintă, în prezent. Ţări cu o dezvoltare economică asemănătoare alocă, totuşi, sănătăţii sau educaţiei un procent diferit din buget sau PIB. O astfel de investiţie în sănătatea populaţiei este amânată de unele state sărace, pentru că ea aduce roade pe termen lung şi nu rezultate pe termen scurt, cu impact electoral. Inovaţia socială în cadrul sistemelor de sănătate s-a concretizat, printre altele, în inovarea managementului serviciilor, în curgerea fluxului de resurse în sistem, în modul de plată al serviciilor, în relaţionarea beneficiar – furnizor de servicii – manager al resurselor în sistem. Dezvoltarea sistemelor sanitare a evidenţiat două tipuri mari de sisteme de sănătate europene, care au fot puse în practică, în ultimele decenii în Uniunea Europeană şi s-au dovedit viabile: sistemul naţional de sănătate, cunoscut şi sub denumirea de Beveridge model şi sistemul de asigurări de sănătate (Bismark model). Sistemul naţional de sănătate, cunoscut şi sub denumirea de Beveridge model, este folosit în Marea Britanie, Italia, Grecia, Finlanda, Spania, Norvegia, Suedia. Principalele caracteristici legate de aspectul financiar al acestui model sunt: • populaţia are acces liber la serviciile de sănătate bazate pe taxele obligatorii din venituri, deci există un grad ridicat de echitate socială; • resursele financiare provin din colectarea de taxe pe venituri, iar sistemul este gestionat de către stat; • cei care oferă servicii medicale în ambulatoriu sunt angajaţi ai statului; • plăţile către prestatori sunt făcute prin salarii şi în funcţie de numărul pacienţilor; • prestatorii de servicii medicale secundare au la dispoziţie un buget general. Sistemul de asigurări de sănătate (Bismark model) este un sistem inspirat de legislaţia germană. Este folosit în multe ţări membre ale UE, cum ar fi Franţa, Germania, Austria, Belgia, Olanda şi România. Caracteristicile acestui model sunt: 6 INOVAŢIA SOCIALĂ ÎN SERVICIILE DE SĂNĂTATE 105 • resursele financiare sunt, în principal, reprezentate de contribuţiile obligatorii plătite de angajaţi şi angajatori; • de asemenea, există resurse care provin din subvenţii de la bugetul de stat (local sau naţional) sau alte tipuri de subvenţii; • instituţiile care administrează fondurile de asigurări sunt nonprofit; • gestionarea şi folosirea fondurilor de asigurări sunt făcute la nivel naţional şi prin direcţii locale. În România, funcţionează sistemul Bismarck şi fluxul plăţilor are următoarele componente: 1. contribuţii ale angajaţilor şi angajatorilor la fondul de asigurări de sănătate; 2. plăţi către cei care oferă servicii medicale, făcute de Casele Judeţene de Asigurări de Sănătate; 3. contribuţiile Caselor Judeţene de Asigurări Sănătate la fondul de redistribuire; 4. transferuri de la Casa Naţională de Asigurări de Sănătate către Casele Judeţene; 5. transferuri de la bugetul de stat către prestatorii de servicii medicale, pentru susţinerea programelor naţionale de sănătate; 6. plăţi directe pentru servicii şi medicamente. Ţările europene acordă, pentru serviciile lor sanitare, prioritate unuia sau altuia dintre obiectivele următoare, în funcţie de strategia abordată, sacrificând alte calităţi ale sistemului. Fie acordă un acces universal şi echitabil la un pachet de servicii mai mare, fie libertatea opţiunilor pentru consumatori şi furnizori este mai ridicată, fie utilizarea eficientă a resurselor disponibile este primordială. Rămâne la latitudinea fiecărei ţări să stabilească ponderea şi prioritatea unuia sau altuia dintre aceste obiective, în funcţie de factorii economici, ideologici, sociali existenţi la nivelul acesteia. O libertate ridicată de alegere din partea beneficiarilor dar şi a furnizorilor determină costuri crescute şi o îngrădire a accesibilităţii, fiindcă pacienţii trebuie să suporte costuri ridicate. SUA au un astfel de sistem care accentuează libertatea opţiunilor. Acest tip de sistem sanitar face ca, în ciuda investirii înalte de către stat în sănătate (cheltuieli de 14% din PIB pentru sănătate), să existe 35 de milioane de cetăţeni care nu au asigurare şi nu beneficiază de servicii. Un alt tip de model este cel britanic, în care există acces crescut la asistenţa sanitară, echitate, dar însoţită de o limitare a opţiunilor, a libertăţii de alegere. Sistemul britanic este dintre sistemele cel mai puţin costisitoare din UE, dar opţiunile sunt limitate şi există lungi liste de aşteptate. Peste un milion de pacienţi sunt pe listele de aşteptare pentru diferite intervenţii (Vlădescu [coord.], 2004a). Un răspuns comun de inovare pentru a reduce presiunea financiară este raţionalizarea sistemelor de sănătate. În cazul Marii Britanii, de exemplu, medicii generalişti acţionează ca portari faţă de asistenţa secundară, trimiţând doar anumiţi pacienţi către asistenţa secundară, iar în cazul asistenţei de specialitate, raţionalizarea se face prin intermediul listelor de aşteptare. În urma reformelor din sistemele de sănătate, aceste practici au devenit din implicite, explicite, adică se stabileşte prin contractul între furnizori şi cei ce le plătesc numărul pacienţilor care 106 CRISTINA TOMESCU 7 vor fi trataţi şi calitatea, volumul serviciilor, astfel că raţionalizarea devine legală. În cazul României, politica de raţionalizare este implicită, neexistând o politică oficială care să reglementeze că anumite servicii nu sunt gratuite (Vlădescu [coord.], 2004b). Raţionalizarea apare, în cazul sistemului românesc, prin terminarea plafoanelor financiare, spre exemplu. Pacienţii, deşi au dreptul prin lege la serviciul sau medicamentul respectiv, de fapt trebuie să îl plătească din buzunar, pentru că plafonul financiar alocat s-a epuizat. Un alt tip de raţionalizare implicită este accesul restrâns al pacienţilor din rural la un medic sau la medicamente. INOVAREA SISTEMULUI DE SĂNĂTATE ÎN ROMÂNIA România a ales, în reformarea sistemului medical public, trecerea de la modelul Beveridge la cel bazat pe asigurările de sănătate. Modificările ultimilor ani din sistemul medical nu au rezolvat problemele serviciilor oferite, sistemul din momentul de faţă fiind unul hibrid, inovativ din acest punct de vedere, punând însă sub semnul întrebării unele decizii de politică sanitară cu privire la eficienţa lor pe termen lung. Urmărind funcţionarea acestui sistem hibrid, unii specialişti în domeniu consideră că nu era necesară o trecere a României la sistemul de asigurări de sănătate. Una dintre raţiunile schimbării invocate de către decidenţi a fost faptul că structura dinainte de 1989 era asociată cu regimul centralizat comunist. Nemulţumirile şi aşteptările populaţiei erau însă difuze şi ele nu erau legate de un mod sau altul de funcţionare, ci de calitatea evident proastă a serviciilor medicale, iar nemulţumirile medicilor erau legate de salariile reduse şi condiţiile dificile de muncă, în condiţiile lipsei de materiale sanitare, dotări şi utilităţi. Trecerea la noua schemă financiară a creat, în opinia mea, un nou mamut administrativ, consumator anual de resurse financiare suplimentare importante; mă refer la Casa Naţională de Asigurări de Sănătate (incluzând aici şi ramurile sale judeţene) a cărei eficienţă administrativă raportată la costuri este discutabilă. De ce s-a ales sistemul bazat pe asigurări? Analizând modelele europene, cele două opţiuni de schimbare ar fi fost: modelul actual de tip Bismark, prezent azi în Germania, Austria, Franţa, bazat pe asigurări şi modelul de tip Beveridge din Marea Britanie, Italia, Suedia, bazat pe impozite generale. După opinia mea, trecerea la noul sistem s-a făcut fără o analiză foarte clară a implicaţiilor diverselor modele europene în contextul românesc şi a presupus, mai degrabă, unele preferinţe ale funcţionarilor şi oficialilor din guvernul de atunci pentru sistemul de tip german al asigurărilor. De fapt, România nici nu avea pregătiţi, în perioada imediată momentului ’89, prea mulţi specialişti în domeniul managmentului sanitar sau al politicilor sanitare. Întrebarea este dacă aşteptările iniţiale ale populaţiei şi profesioniştilor din sistem au fost îndeplinite: creşterea calităţii serviciilor şi creşterea salariilor 8 INOVAŢIA SOCIALĂ ÎN SERVICIILE DE SĂNĂTATE 107 personalului medical, creşterea resurselor financiare ale sistemului şi transparenţa alocării resurselor. Cristian Vlădescu susţinea, în 2004 (Vlădescu [coord.], 2004a), că problemele actuale din sistem ţin de faptul că funcţionarea şi legislaţia curentă s-au îndepărtat de scopurile şi filosofia iniţială a Legii Asigurărilor, analizele efectuate de autorul menţionat indicând o diferenţă importantă între politica afirmată şi realitatea implementată. Legea asigurărilor de sănătate a intrat complet în vigoare abia în 1999. Ea a suferit o serie de amendamente consecutive în decursul anilor care au trecut de la implementare (una dintre tradiţiile româneşti postrevoluţionare, căci s-a întâmplat în cazul a nenumărate legi), astfel că filosofia ei iniţială a fost schimbată serios. Aşa cum arată unele studii, noua lege a introdus, încă de la început, doar schimbări parţiale, prin reglementările ei. Precaritatea resurselor financiare alocate sectorului sanitar, în perioada 1990– 2007, a continuat tendinţa investirii deficitare în sistemul de sănătate al ultimelor decenii din România. Aceasta a generat menţinerea dotării unităţilor sanitare publice cu aparatura medicală modernă şi utilităţi performante la un nivel slab şi acordarea unor salarii mici personalului din sistem, comparativ cu statutul acestora. Acest fapt s-a răsfrânt direct asupra calităţii serviciilor medicale de care a beneficiat populaţia. Percepţia personalului medical asupra condiţiilor de muncă pe care le oferă sistemul şi asupra statutului său social, cumulată cu insatisfacţia faţă de salarizarea de nivel redus legitimează, în opinia personalului medical, pretinderea unor extra-plăţi pentru prestarea actului medical. Aceasta limitează accesul la servicii al populaţiei sărace, care percepe, la rândul ei, drept necesară/încetăţenită plata suplimentară. Cheltuielile publice pentru sănătate ca procent din PIB au fost doar de 2,8%, în 1997 şi de 3,8%, în 2000. Cheltuielile au crescut la 4,2% din PIB, în 2007 şi sunt estimate la 5,4% din PIB-ul pentru 2012, dar vor rămâne sub media din Uniunea Europeană, de 9,4% (sursa: CNAS). Sistemul asigurărilor de sănătate este un hibrid inovativ, pentru că, în ciuda trecerii la sistemul bazat pe asigurări, sistemul are în continuare un puternic caracter social, motiv pentru care largi pături ale populaţiei sunt incluse în sistemul de asigurări, fără contribuţie financiară din partea persoanei sau a altui organism al statului. De asemenea, serviciile de sănătate sunt acoperite de către asigurări pentru soţia casnică a unui bărbat care plăteşte asigurarea, pentru gravide şi pentru alte categorii mai restrânse de beneficiari. Pe de altă parte, asigurările sociale de sănătate au schimbat sistemul de finanţare, dar au făcut modificări minore în ceea ce priveşte pachetul de servicii ce sunt oferite asiguraţilor. Exceptând serviciile medicale de chirurgie estetică şi/sau solicitarea unor condiţii de spitalizare cu confort crescut, precum şi serviciile medicale efectuate la cererea pacientului fără a avea o recomandare medicală în acest sens, accesul este, teoretic, permis la orice serviciu medical recomandat. Limitarea accesului numai la anumite servicii considerate esenţiale şi care ar conduce la un control al costurilor a constituit o preocupare a tuturor ţărilor ce 108 CRISTINA TOMESCU 9 utilizează sistemul de asigurări sociale de sănătate, până în prezent nici un sistem negăsind calea convenabilă să introducă această măsură. Din acest punct de vedere populaţia nu a resimţit o modificare importanta în noua lege. Politica CNAS din România este însă populistă: se afirmă gratuităţi peste tot, dar limitarea financiară a acestor gratuităţi cade în sarcina furnizorilor de servicii medicale (cabinete medicale, spitale, farmacii ş.a.). Perversiunea nedefinirii pachetului minim de servicii de sănătate este că CNAS impune limite financiare: prin plafon pentru medic pentru reţetele compensate; plafon pentru numărul de internări şi externări; plafon pentru reţetele compensate; plafon pentru numărul de analize medicale (Păduraru, Radu, Pereţianu, 2000). Resursele financiare fiind limitate au fost găsite, prin urmare, alte căi de limitare a numărului de servicii şi, implicit, al costurilor: accesul la servicii de specialitate, în general mai costisitoare, este permis numai cu recomandare de la medicul de familie; investigaţiile paraclinice şi de laborator sunt permise numai în raport cu diagnosticul şi pot fi prescrise numai de anumiţi medici; prescripţiile de medicamente compensate şi gratuite sunt limitate ca număr de medicamente şi ca suma prescrisă per prescripţie (Vlădescu şi Stănescu, 2004). CONCLUZII Inovaţia a fost implicată, în deceniile postbelice, în creşterea calităţii serviciilor medicale, prin inovarea managementului serviciilor şi filosofiei de politică publică sanitară. Însăşi apariţia statului bunăstării a reprezentat o inovaţie socială cu implicaţii profunde în oferirea de servicii sociale cetăţenilor europeni, incluzând şi serviciile de sănătate publică. Cetăţeanul are dreptul, prin taxele pe care le plăteşte, la anumite servicii, la un anumit standard, iar statul devine garantul acestui contract social. Conceptul de „sănătate publică” a evoluat, în timp, la o abordare mai largă, care include elemente psihosociale şi de standard de viaţă, de luare în considerare a stilului de viaţă, având la bază o nouă viziune asupra stării de sănătate a populaţiei. Aceste noi filosofii de a privi problemele au generat moduri noi de inovare. Au fost adoptate strategii comune de cooperare regională, între ţări, cu sprijinul unor organizaţii globale, precum Organizaţia Mondială a Sănătăţii, sau regionale, precum foruri ale Uniunii Europene, cu obiectivul de a găsi soluţii pentru ameliorarea problemelor globale sau comunitare de sănătate şi standard de viaţă. Apariţia în perioada postbelică a acestor instituţii, precum Organizaţia Mondială a sănătăţii, instituţii care luptă pentru sănătatea comunităţilor globale a fost o inovaţie socială cu impact larg. Inovarea a fost implicată inclusiv în definirea tipurilor de sisteme de sănătate, care şi-au dovedit, în timp, viabilitatea. Inovarea sistemului românesc s-a remarcat prin combinarea între vechiul sistem, ante ’89, şi elemente noi, care au iniţiat sisteme hibride, inovative, caracteristice ţărilor din fostul bloc sovietic. Din păcate, 10 INOVAŢIA SOCIALĂ ÎN SERVICIILE DE SĂNĂTATE 109 sărăcirea populaţiei (grupuri sociale care nu îşi permit costuri adiţionale ale serviciilor primare sau secundare, a ajunge până la prima unitate medicală, a plăti medicamente, a plăti costurile adiţionale ale şcolarizării copilului, nu îşi permit rechizite, cărţi, haine, cazare în afara localităţii atunci când este cazul) sau infrastructura primară deficitară în mediul rural (absenţa şcolilor, a dispensarelor, a personalului specializat), dar şi neclarităţi şi schimbări legislative repetate în ambele sisteme au creat forme de limitare a serviciilor de sănătate în România şi o scădere, din acest punct de vedere, a incluziunii sociale. BIBLIOGRAFIE 1. Mincă, D., Marcu, M., Sănătate publică şi management sanitar, Bucureşti, Editura Universitară „Carol Davila”, 2004. 2. Păduraru, D., Radu, L. V., Pereţianu, D., Definirea pachetului minim de servicii medicale şi Drepturile fundamentale ale pacienţilor, prezentat la Conferinţa Anuală a Asociaţiei Române de Sănătate Publică şi Management Sanitar, Călimăneşti, 2000. 3. Preda, M. (coord), Aspecte privind dezvoltarea, populaţia şi sănătatea reproducerii la nivel naţional şi studii de caz, UNFPA, 2003. 4. Scambler, G., Health and social change. A critical theory, Buckingham, Open University Press, 2002. 5. Stănculescu, M. (coord), Sărac lipit, caut altă viaţă!, Bucureşti, Editura Nemira, 2004. 6. Vlădescu, C., Dragomireşteanu, A., Enăchescu, D., Politici de alocare a resurselor şi de planificare a personalului medical în sistemele de sănătate. România în context internaţional, Bucureşti, Editura CPSS, 2001. 7. Vlădescu, C. (coord.), Sănătate publică şi management sanitar. Sisteme de sănătate, Bucureşti, Editura CPSS (Centrul pentru politici şi servicii de sănătate), 2004a. 8. Vlădescu, C. (coord.), Sănătate publică şi management sanitar, Bucureşti, Editura Cartea Universitară, 2004b. 9. Vlădescu, C., Stănescu, A., Asigurarea accesului nediscriminatoriu la servicii de sănătate, material (nepublicat) pentru raportul de cercetare cu tema Polarizarea accesului la serviciile de sănătate şi de educaţie ca sursă a sărăcirii în viitor, ICCV şi Universitatea Bucureşti, 2004. 10. Zarcovic, G., Enăchescu, D., Probleme privind politicile de sănătate în ţările Europei centrale şi de răsărit. Evoluţia recentă şi perspectivele sistemului de sănătate în România, Bucureşti, Editura Infomedica, 1998. his article analyses the way social innovation is implicated in health services. Innovation was largely used in the postwar T era in increasing the quality of medical services by innovating service management and adopting a new philosophy of sanitary policies. Welfare state itself has represented a social innovation, with profound implications upon citizen’s social rights to health services. Additionally, the concept of public health evolved to a larger approach which includes psychosocial elements and the concept of lifestyle. Keywords: social innovation, health services, European public health systems, public health concept, Romanian public health system. 